अब उन्होंने लीला-संवरण करने का निश्चय कर लिया। सम्वत् 1590 ई. सन् 1533 का आषाढ़ माह था। महाप्रभु आज अन्य दिनों की अपेक्षा अत्यधिक गम्भीर थे। भक्तों ने इतनी अधिक गम्भीरता उनके जीवन में कभी नहीं देखी। उनके ललाट से एक अद्भुत तेज-सा निकल रहा था। सहसा वे अकेले ही श्रीजगन्नाथ जी के मंदिर की ओर दौड़ने लगे। मंदिर के दरवाजे के समीप गये। जल्दी से मंदिर में घुस गये। महान आश्चर्य! मंदिर के कपाट अपने-आप बंद हो गये। महाप्रभु अकेले ही मंदिर के भीतर थे। भाग्यवान पुजारी प्रभु की इस अंतिम लीला को प्रत्यक्ष देख रहे थे। महाप्रभु जगन्नाथ जी के सम्मुख हाथ जोड़े खड़े हैं और गद्गद् कण्ठ से प्रार्थना कर रहे हैं, हे दीनवत्सल प्रभो! हे जगत्पिता जगन्नाथ देव! सत्ययुग, त्रेता, द्वापर और कलियुग- इन चारों युगों में कलियुग का एकमात्र धर्म श्रीकृष्ण-संकीर्तन ही है। हे नाथ! आप जीवों पर ऐसी दया कीजिये कि वे निरन्तर आपके सुमधुर नामों का सदा संकीर्तन करते रहें। इन अनाश्रित जीवों पर कृपा करके अपने चरणकमलों का आश्रय प्रदान कीजिये। बस, इतना कहते-कहते प्रभु ने श्रीजगन्नाथ जी के श्रीविग्रह का आलिंगन किया और उसी क्षण उसमें लीन हो गये। भक्त और भगवान एक हो गये। इसी प्रकार भक्तिमती मीरा भी अपने इष्ट गिरधर गोपाल के श्रीविग्रह में सशरीर समा गईं थीं। पुजारी जल्दी में प्रभु को पकड़ने दौड़ा, किंतु प्रभु अब वहाँ कहाँ? वे तो अपने असली स्वरूप में विलीन हो गये। इस प्रकार अड़तालीस वर्षों तक इस धराधाम पर प्रेमरूपी अमृत की वर्षा करने के उपरान्त महाप्रभु अपने सत्य स्वरूप में जाकर अवस्थित हो गये।